**R E L A C I O N**

**PËR**

**PROJEKTLIGJIN**

**PËR DISA NDRYSHIME DHE SHTESA NË LIGJIN NR. 9863, DATË 28.1.2008 “PËR USHQIMIN”, I NDRYSHUAR**

1. **QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Qëllimi i këtij projektligji është forcimi i strukturave të kontrollit gjatë të gjithë zinxhirit ushqimor, duke siguruar një nivel të lartë të mbrojtjes së shëndetit dhe interesave të konsumatorit.

Për këtë qëllim, ky projektligj, ka për objektiv të sigurojë bazën për të garantuar që çdo hallkë e zinxhirit ushqimor të jetë shumë e fortë për të arritur synimin që shëndeti i konsumatorit të jetë plotësisht i mbrojtur. Ky objektiv është i vlefshëm pavarësisht nga fakti nëse ushqimet prodhohen në Shqipëri apo importohen nga vende të tjera.

1. **VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

Sigurimi i një niveli të lartë të mbrojtjes së shëndetit të njerëzve dhe interesave të konsumatorit është një nga prioritetet kryesore në programin politik të qeverisë shqiptare. Një politikë efikase e sigurisë ushqimore duhet të njohë natyrën komplekse të prodhimit të këtyre ushqimeve si dhe vlerësimin e monitorimit të risqeve mbi shëndetin e njerëzve. Për këtë arsye Qeveria shqiptare ka patur dhe ka në vëmendjen e saj forcimin e kontrollit dhe të monitorimit të ushqimeve që prodhohen dhe tregtohen në tregun shqiptar të destinuara për konsum njerëzor si dhe të ushqimeve që përdoren për kafshë. Këto ndryshime i bashkangjiten ndryshimeve që po pëson Kodi Penal, në lidhje me sigurinë ushqimore.

Ky projektligj është parashikuar në Programin Analitik të Akteve që do të miratohen për vitin 2019, miratuar me i Këshillit të Ministrave nr. 764, datë 27.12.2018, “Për  miratimin  e  programit  të  përgjithshëm  analitik  të  projektakteve,  që do  të  paraqiten  për  shqyrtim  në Këshillin  e Ministrave gjatë vitit 2019”.

1. **ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME**

Ky projektligj bën disa rregullime ligjore, si dhe përmirëson procedurat e punësimit stafit të Autoritetit Kombëtar të Ushqimit dhe Institutit të Sigurisë Ushqimore dhe Veterinarisë, nisur nga praktika e krijuar dhe problemet e dala gjatë zbatimit të tij.

Në shkurt 2019, në Bruksel, u organizua takimi shpjegues për Kapitullin 12 “Politikat e sigurisë ushqimore, veterinarisë dhe fitosanitare”. Gjatë shpjegimeve të dhëna gjatë këtij takimi, u konstatua se ligji aktual për ushqimin nuk parashikon nxjerrjen e një numri të konsiderueshëm të akteve nënligjore, për të cilat është detyrim përafrimi. Nga ana tjetër, gjatë praktikës së zbatimit të ligjit janë konstatuar se ligji ka nevojë për disa regullime ligjore që lidhen me mungesën e hapësirës për të nxjerrë akte nënligjore, të cilat nuk janë përafrim si dhe shfuqizimin e disa parashikimeve për nxjerrje aktesh nënligjore, të cilat aktualisht nuk janë të nevojshme të jenë.

Pas hyrjes në fuqi të ligjit Nr.152/2013 “Për nëpunësin civil”, Autoriteti Kombëtar i Ushqimit (AKU) është përfshirë në institucionet e parashikuara në Vendimin Nr. 142, datë 12.3.2014 “Për përshkrimin dhe klasifikimin e pozicioneve të punës në institucionet e administratës shtetërore dhe institucionet e pavarura” dhe për rrjedhojë, procedurat e punësimit realizohen sipas parashikimeve të kuadrit ligjor për nëpunësit civil, ndryshe nga procedura që ndiqej më parë ku AKU rregullonte marrëdhëniet e punësimit sipas parashikimeve të Kodit të Punës. Prej kësaj periudhe, AKU ende nuk është plotësuar me stafin e nevojshëm për funksionimin normal të punës dhe vijon të ketë vende pune të paplotësuara në mënyrë të vazhdueshme dhe periudha afatgjata.

AKU është një institucion dinamik me një numër të lartë të vendeve vakante si pasojë e dorëheqjeve, daljeve në pension si dhe masave të shumta disiplinore “largim nga shërbimi civil”, apo pezullime të shumta më kërkesë të nëpunësit për një periudhë deri në dy vjet. Për këto arsye, gjatë vitit 2018, janë krijuar 60 vende vakante.

Në vitin 2018 janë zhvilluar një sërë procedurash të konkurrimit për pozicionet e kategorisë ekzekutive dhe të mesme drejtuese nga DAP. Nga 133 vende të lira të dërguara për konkurrim në DAP përgjatë vitit 2018, vetëm 103 vende u shpallën nga DAP dhe nga këto 63 vende u plotësuaran me daljen e aktit të emërimit (12 fitues ishin me lëvizje paralele brenda AKU-së). Pra efektivisht janë bërë 51 emërime të reja nga 133 pozicione të lira të dërguara për shpallje në DAP. Aktualisht, AKU ka 79 vende të lira pune. Në këto kushte nuk mund të pretendohet funksionimi bazik i institucionit apo garantimi i sigurisë ushqimore.

Krjimi i vendeve vakante në një institucion si AKU kërkon fleksibilitet në rekrutimin e nëpunësve, si nga pikëpamja e shtrirjes në kohë, por edhe nga pikëpamja e formimit profesional. Numri i lartë i vendeve vakant (rreth 20% e organikës në total) në AKU për një periudhë të gjatë kohore (1/3 e të cilave janë për më shumë se 18 muaj), për shkak të procedurave komplekse dhe të tejzgjatura të rekrutimit në shërbim civil, ka krijuar vështirësi të mëdha në përmbushjen e detyrave funksionale dhe mandatit ligjor të AKU-së.

Funksionimi normal i AKU-së kërkon domosdoshmërisht prezencë të plotë të stafit sipas organikës së miratuar dhe nga ana tjetër dinamika e krijimit të vendeve të lira në AKU, në bashkëveprim me kompleksitetin procedurial dhe shtrirjen kohore të procesit të rekrutimi në shërbimin civil, krijojnë pamundësi objektive të DAP për të plotësuar në kohë dhe cilësi nevojat e AKU-së për staf ekzekutiv dhe drejtues të nivelit të mesëm.

Zbatimi i mëtejshëm i legjislacionit të shërbimit civil për nëpunësit e AKU-së përbën pengesë serioze në realizimin e objektivave dhe misionit të institucionit.

Rregullimet e bëra me anë të këtij projektligji synojnë të mundësojnë plotësimin e legjislacionit në fushën e sigurisë ushqimore, sipas kërkesave që rrjedhin nga përafrimi i legjislacionit me atë të BE-së, si dhe lehtësimin e procedurave të punësimit të stafit të AKU-së, të cilat do sjellin pasoja të drejtpërdrejta pozitive në forcimin e kontrollit zyrtar dhe rritjen e sigurisë ushqimore në vend.

1. **VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Projektligji propozohet në mbështetje të neneve, 78, 81 dhe 83 pika 1 të Kushtetutës.

1. **VLERËSIMI I SHKALLËS SË PËRAFRIMIT ME *ACQUIS* E BE-së(PËR PROJEKTAKET NORMATIVE)**

Ky projektligj nuk synon përafrimin me *ACQUIS* e BE-së.

1. **PËRMBLEDHJE SHPJEGUESE E PËRMBAJTJES SË PROJEKTAKTIT**

Për arritjen e qëllimit të lartpërmendur, projektligji propozon ndryshimin e disa neneve apo shtimin e disa paragrafëve të rinj, si më poshtë:

Neni 1 shfuqizon nenin 21, i cili parashikon përcaktimin e tarifave të licencimit të stabilimenteve dhe mënyrën e shpërndarjes së të ardhurave prej tyre me Vendim të Këshillit të Ministrave. Kjo tarifë nuk është aplikuar asnjëherë dhe gjykojmë që, në kuadër të lehtësimit të biznesit, nuk është e nevojshme që të fillojë tani aplikimi i kësaj tarife.

Neni 2 ndryshon pikën 7 të nenit 26, duke saktësuar kush përjashtohet nga sistemi i vetëkontrollit dhe cilat janë kushtet për t’u përfshirë në përjashtimin nga ky sistem.

Neni 3 shfuqizon nenin 31, i cili flet për asgjesimin e ushqimeve të reja. Legjislacioni i BE-së, asgjesimin e këtyre ushqimeve e trajton në mënyrë të njëjtë me asgjesimin e ushqimeve, që nuk plotësojnë kërkesat për konsum human. Ligji aktual i ushqimit, në nenin 69 ka të parashikuar bllokimin dhe asgjesimin e ushqimit dhe ushqimit për kafshë.

Neni 4 shton në fund të nenit 38 dy paragrafë, të cilët kanë të bëjnë me përcaktimin e tarifave për kryerjen e kontrollit zyrtar, pajisjen me dokumentin që vërteton sigurinë e ngarkesës, marrjes se mostrave dhe analizimit të tyre, si dhe paragrafi i dytë parashikon bazën për nxjerrjen e akteve nënligjore.

Neni 5 shfuqizon pikën 2 të nenit 45, e cila kërkon të përcaktohen kushtet që duhet të plotësojnë laboratorët e autorizuar që kryejnë veprimtari bazë. Përcaktimi i këtyre kushteve është i panevojshëm, pasi ato janë të përfshira në kërkesat e akreditimit të tyre.

Neni 6 shton në fund të nenit 61 përcaktimin se marrëdhëniet e punësimit të punonjësve dhe inspektorëve të AKU-së, rregullohen sipas dispozitave të parashikuara në Kodin e Punës.

Neni 7 ndryshon nenin 70 të procedurve të kundërvajtjeve administrative duke u bazuar në ligjin për kundërvajtjet administrative.

Neni 8 parashikon aktet nënligjore, që do të dalin në vijim të këtyre ndryshimeve.

Neni 9 ka të bëjë me hyrjen në fuqi.

1. **INSTITUCIONET DHE ORGANET QË NGARKOHEN PËR ZBATIMIN E AKTIT**

Ministria e Bujqësisë dhe Zhvillimit Rural dhe Autoriteti Kombëtar i Ushqimit.

1. **PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT**

Në përgatitjen e këtij projektligji kanë kontribuar një grup ekspertësh nga Ministria e Bujqësisë dhe Zhvillimit Rural, si ministria përgjegjëse për sigurinë ushqimore, si dhe specialistë të AKU-së.

1. **RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Zbatimi i këtij projektligji ka efekte financiare për buxhetin e shtetit, që rrjedhin nga zbatimi i pikës 7, të nenit 50 të ligjit nr. 152/2013 “Për nëpunësin civil”.

Efekti total afërsisht është 110,400 mijë lekë, referuar një page mesatare 62.000 lekë:

281 punonjës paguhen me 6 paga mujore;

32 punonjës paguhen me 3 paga mujore.

Këto efekte janë referuar numrit faktik të punonjësve në AKU. Kostot do të përballohen nga buxheti i AKU, fondet e lira krijuar nga vendet vakante në këtë institucion, rreth 80 persona nga fillimi i vitit, si dhe nga fondet e lira që mund të krijohen në MBZHR, si diferenca prokurimi në kontrata të aktiviteteve të ndryshme, nëpërmjet rialokimeve. Nëse do të mbeten diferenca të pambuluara, ato do të parashikohen në projektbuxhetin e vitit 2020.

**MINISTRI**

 **Bledar Çuçi**

Konceptoi: I. Bregasi

 M.Kaçorri

Pranoi: L. Dervishi

 G.Musaj

 E. Kola

Miratoi: L. Çuko

E.Llango

 Sh.Zyla

 A.Vata

Konfirmoi: E. Hoti